মুড়ি-চানাচুর দিয়ে ডিনার। মশার কামড় খেতে খেতে সারা রাত রাস্তায় শুয়ে থাকা। আর বেশ খানিকটা হেঁটে শৌচালয়ে যাওয়া।
মঙ্গলবার সকাল থেকে প্রায় ২৪ ঘণ্টা দক্ষিণ কলকাতা দেখল ভর্তি হওয়ার লাইন এবং রাস্তায় নিশিযাপন।
দক্ষিণ কলকাতার শিবনাথ শাস্ত্রী কলেজের কর্তৃপক্ষ বিজ্ঞপ্তি দিয়ে জানিয়েছিলেন, বুধবার সকাল ৭টা থেকে স্নাতকস্তরে প্রথম বর্ষের পড়ুয়াদের ভর্তি প্রক্রিয়া শুরু হবে। মেধা তালিকাভুক্ত পড়ুয়াদের মধ্যে যাঁরা আগে আসবেন, তাঁদের আগে ভর্তি করা হবে। তারপর মঙ্গলবার ভোর থেকেই কলেজের বাইরে লাইন দিয়েছিলেন পড়ুয়া, অভিভাবকেরা। ভর্তি প্রক্রিয়া শেষ হয়েছে এদিন সকাল ১০টায়।
বারুইপুরের শ্রেয়সী দেব, ডায়মন্ড হারবারের স্নেহাবৃষ্টি মজুমদার, শিলিগুড়ির আরাত্রিকা চক্রবর্তীরা লাইন দিয়েছিলেন মঙ্গলবার ভোর ছ’টা থেকে। এদিন ভর্তি হওয়ার পর শ্রেয়সী বলেন, ‘‘অনেকে বলছিলেন, আগে এসে লাইন না দিলে ভর্তি হতে পারব না। তাই ঝুঁকি নিইনি। মঙ্গলবার ভোর থেকে সন্ধ্যে পর্যন্ত আমার সঙ্গে মা ছিলেন। তারপর অফিস সেরে বাবাও চলে আসেন। তিনজনে রাস্তায় বসেই মুড়ি-চানাচুর দিয়ে ডিনার করেছি। আমরা রাস্তায় কাগজ পেতে ঘুমিয়েছিলাম।’’ 
আরাত্রিকার কথায়, ‘‘অদ্ভুত পরিস্থিতি! ভর্তি হওয়ার জন্য রাত জাগতে অসুবিধে হয়নি, তবে বড্ড মশার কামড়!’’ মঙ্গলবার গভীর রাতে গিয়ে দেখা গিয়েছে, ছাত্রী, অভিভাবকদের সঙ্গে রাস্তায় বসে গল্প করছেন লেক থানার টহলদার পুলিশকর্মীরা। কোথাও তাস খেলছেন অভিভাবকেরা। বুধবার ভোররাতে লাইনেই ফজরের নমাজ পড়েছেন অনেকে।
শিবনাথ শাস্ত্রী কলেজের কাছাকাছি কোনও পাবলিক টয়লেট নেই। ফলে সমস্যায় পড়েছিলেন লাইনে দাঁড়ানো ছাত্রী এবং তাঁদের মায়েরা। বর্ধমান থেকে আসা সরিফা খাতুনের কথায়, ‘‘মঙ্গলবার ভোর সাড়ে ৫টায় লাইনে দাঁড়িয়েছিলাম। সমস্যা হল, আমি বা আমার মা-বাবা কেউই গোলপার্ক, গড়িয়াহাট এলাকা চিনি না। তাই টয়লেট খুঁজেই পাচ্ছিলাম না প্রথমে। তারপর ঢাকুরিয়া লেকের দিকে একটা এবং গড়িয়াহাট মোড়ে আরেকটা টয়লেট খুঁজে পাই। আমরা পালা করে গিয়ে ওখানে স্নানও করেছি।’’
মেয়ে অনিশাকে নিয়ে কাঁচরাপাড়া থেকে এসেছিলেন সরকারি কলেজের অধ্যাপক সমীর রায় এবং তাঁর স্ত্রী অমিতা। সমীর যাদবপুর বিশ্ববিদ্যালয় এবং অমিতা মুরলীধর গার্লস কলেজের প্রাক্তনী। সেই সূত্রে ওই এলাকা খুবই চেনা। অনিশা বলেন, ‘‘কলেজের কাছাকাছি চাইনিজ রেস্তোরাঁ আছে। সেখান থেকে আনা খাবার লাইনে অনেকের সঙ্গে ভাগ করে খেয়েছি।’’
কলেজের অধ্যক্ষ রুনা বিশ্বাস অবশ্য বুধবার বলেন, ‘‘আগে এলে আগে ভর্তির বিষয়টি বলা হয়েছিল ঠিকই। কিন্তু কেউ বা কারা গুজব রটিয়েছিল যে, একদিন আগে থেকে লাইন না দিলে ভর্তি হওয়া যাবে না। ওই মিথ্যা প্রচারেই অনেকে বিভ্রান্ত হয়েছেন। আজ (বুধবার) ভোর সাড়ে ৫টায় লাইন দিয়েও কিন্তু অনেকে ভর্তি হয়েছেন।’’ তাঁর কথায়, ‘‘এর পিছনে টাকা-পয়সার খেলা আছে। গ্রামগঞ্জ থেকে আসা ছাত্রী, অভিভাবকদের বোঝানো হচ্ছে, টাকা দিলে লাইন রাখা হবে। গোটা বিষয়টাই মিথ্যে।’’ কেন এমন বিভ্রান্তি ছড়াল, কলেজ কর্তৃপক্ষের কাছে তা জানতে চেয়েছেন শিক্ষামন্ত্রী পার্থ চট্টোপাধ্যায়।
তবে কলেজ কর্তৃপক্ষের বিরুদ্ধে অভিযোগ, মোট আসনসংখ্যা ৫২৭ হলেও তাঁরা ১২০০ জনের মেধা তালিকা প্রকাশ করেছিলেন বলেই এই বিপত্তি! অধ্যক্ষ এদিন জানান, গত বছর তাঁরা ৬০০ জনের মেধা তালিকা প্রকাশ করেছিলেন। তাতে ৩৬০টি আসন ফাঁকা ছিল। এর ফলে কলেজের বিপুল আর্থিক ক্ষতি হয়েছিল। সেই সমস্যা এড়াতেই নয়া সিদ্ধান্ত। রুনার কথায়, ‘‘এবার ১২০০ জনের মধ্যে মাত্র ৬০০ জন এসেছিলেন। সমস্যা তৈরি হয়েছে শুধুমাত্র গুজবের জন্যই।’’
আজ, বৃহস্পতিবার থেকে ভর্তি হওয়া ছাত্রীদের মার্কশিট যাচাই করা হবে। অভিযোগ, নিজেদের ছাত্র সংসদের সদস্য হিসাবে পরিচয় দিয়ে কয়েকজন দাবি করছেন, ভেরিফিকেশনের জন্যও লাইন দিতে হবে। শ্রেয়সী বলেন, ‘‘আমাকে একজন বলল, ২৫ হাজার টাকা দিলে লাইন দিতে হবে না। এমনিই ভর্তি হওয়া যাবে। আমি রাজি হইনি।’’ অধ্যক্ষের কথায়, ‘‘কাউকে টাকা দিতে হবে না। দীর্ঘক্ষণ লাইন দেওয়ারও দরকার নেই। যাঁরা ভর্তি হয়েছেন, তাঁদের ভেরিফিকেশন যথাসময়েই হবে।’’
তথ্য সহায়তা: অর্ক ভাদুড়ি